《天台行送友人》
元代·郭翼

吾闻天台山，一万八千丈。赤霞壁立百雉城，阊阖天开势摩荡。

琼台双阙云几重，群山俯伏华顶雄。灵仙玄圣所窟宅，紫气彷佛飞游龙。

沧溟直下但如沼，青烟东望蓬莱小。火珠光动金银宫，日月跳丸几昏晓。

丹厓气散如飞霜，草木冬夏涵天香。羽人霄盖拥旌节，雨衣云带双翱翔。

石桥缥缈那可度，凭雷蹑云天所怒。不知方广今有无，如何绝却人间路。

有客有客多好奇，方舟明日过灵溪。青山之谷事幽讨，手援芝草歌我诗。

作者简介：（1305—1364）元昆山人，字羲仲，号东郭生，又号野翁。少从卫培学，工诗，尤精于《易》。以豪杰自负。尝献策张士诚，不用，归耕娄上。老得训导官，与时忤，偃蹇以终。有《雪履斋笔记》、《林外野言》。